**Labore** eli **Työn ja talouden tutkimus LABORE** (ruots. Forskning om arbete och ekonomi LABORE, engl. Labour Institute for Economic Research LABORE) on vuonna 1971 perustettu itsenäinen ja voittoa tavoittelematon taloustieteellinen tutkimuslaitos. Laitos tunnettiin marraskuuhun 2021 asti nimellä **Palkansaajien tutkimuslaitos** eli **PT**.

Laitosta ylläpitää Palkansaajien tutkimuslaitoksen kannatusyhdistys ry, joka toimi vuoteen 1995 nimellä Työväen taloudellisen tutkimuslaitoksen Kannatusyhdistys r.y. 

Laitos sijaitsee Economicumissa, Arkadiankadulla. Laitoksessa työskentelee 25 henkilöä, joista 19 on tutkijoita.

Toiminta
--------

Vuoden 2021 marraskuuhun asti laitos tunnettiin nimellä Palkansaajien tutkimuslaitos eli PT (engl. *Labour Institute for Economic Research*, ruots. *Löntagarnas forskningsinstitut*). Uusi nimi julkistettiin laitoksen 50-vuotisjuhlissa 18.11.2021.

Vuoteen 1993 asti laitoksen nimi oli *Työväen Taloudellinen Tutkimuslaitos (*TTT), joka oli perustettu vuonna 1971 jatkamaan Kansan Markkinatutkimuslaitoksen (KAMALA, perustettu 1951) toimintaa.

Palkansaajien tutkimuslaitos tekee soveltavaa taloustieteellistä tutkimusta ja laatii suhdanne-ennusteita. Laitosta ylläpitää kannatusyhdistys, johon kuuluvat Suomen Ammattiliittojen Keskusjärjestö SAK, STTK ja Akava sekä niiden jäsenliittoja. Lisäksi PT saa rahoitusta säätiöiltä, rahastoilta ja Suomen Akatemialta.

Tutkimuslaitoksen kolme keskeistä tutkimusaluetta ovat työmarkkinat, julkisen talouden tutkimus sekä makrotalous ja talouspolitiikka. Laitos julkaisee Työpapereita-, Tutkimuksia- ja Raportteja-tutkimussarjoja. Lisäksi laitos julkaisee neljä kertaa vuodessa ilmestyvää *Talous & Yhteiskunta* -lehteä.

Vaikka PT, samoin kuin Elinkeinoelämän tutkimuslaitos (ETLA), Elinkeinoelämän valtuuskunta (EVA) tai Pellervon taloustutkimus (PTT) pyrkivät tutkimustoiminnassaan sitoutumattomuuteen, on niiden toiminnassa myös poliittisia vivahteita.*lähde?*

Johtaja Malirannan mukaan laitoksen tutkimuksissa painottuvat palkansaajille keskeiset kysymykset, kuten työmarkkinat, työolot, palkanmuodostus, työn tuottavuus, markkinoiden toiminta ja koulutuksen taloustiede.

Johto
-----

PT:n johtaja oli vuosina 1991–2006 Jukka Pekkarinen, joka siirtyi valtiovarainministeriön kansantalousosaston päälliköksi.*lähde?*

Vuosina 2006–2010 johtajana toimi Jaakko Kiander, joka siirtyi Ilmarisen johtajaksi. Hän työskenteli aikaisemmin Valtion taloudellisen tutkimuskeskuksen tutkimusprofessorina.*lähde?*

Vuosina 2011–2018 PT:tä johti valtiotieteiden tohtori Seija Ilmakunnas. Hän siirtyi tehtävään Valtion taloudellisen tutkimuskeskuksen VATT:n ylijohtajan paikalta.

Elokuusta 2018 vuoteen 2021 PT:n johtajana toimi taloustieteen tohtori Elina Pylkkänen. Hänen seuraajakseen valittiin 2021 Mika Maliranta.

Katso myös
----------

Muut soveltavan taloustieteen tutkimuslaitokset Suomessa:

* Elinkeinoelämän tutkimuslaitos
* Valtion taloudellinen tutkimuskeskus
* Pellervon taloustutkimus

Lähteet
-------

1. 1 2 3  Lindberg, Essi: Laitoksen historia Työn ja talouden tutkimus LABORE (ent. Palkansaajien tutkimuslaitos). Viitattu 22.11.2021.
2. ↑  Lindberg, Essi: Palkan­saajien tutkimus­laitos muuttaa nimeään.  , 18.11.2021.  Helsingin Sanomat.
3. ↑  Lindberg, Essi: Laboren yhteystiedot Työn ja talouden tutkimus LABORE (ent. Palkansaajien tutkimuslaitos). Viitattu 22.11.2021.
4. 1 2 3  Taloustiede | Palkansaajien tutkimuslaitos muuttaa nimeään – lyhenne sekoitettiin jopa kuntovalmentajaan *Helsingin Sanomat*.  18.11.2021. Viitattu 18.11.2021.
5. ↑  Lindberg, Essi: Tiedote STTInfossa *Tiedote*.  18.11.2021. Työn ja talouden tutkimus LABORE (ent. Palkansaajien tutkimuslaitos). Viitattu 22.11.2021.
6. ↑  Lindberg, Essi: Laboren historia Työn ja talouden tutkimus LABORE (ent. Palkansaajien tutkimuslaitos). Viitattu 22.11.2021.
7. ↑  Seija Ilmakunnas Palkansaajien tutkimuslaitoksen johtajaksi  4.10.2010. Palkansaajien tutkimuslaitos. Viitattu 7.2.2020.
8. ↑  Elina Pylkkänen PT:n uudeksi johtajaksi  14.5.2018. Palkansaajien tutkimuslaitos. Viitattu 7.2.2020.
9. ↑  Mika Maliranta johtajaksi Palkansaajien tutkimuslaitokseen  11.6.2021. Palkansaajien tutkimuslaitos. Viitattu 12.6.2021.

Aiheesta muualla
----------------

* Tutkimuslaitoksen verkkosivut

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI
* VIAF
* WorldCat

 |

 |